b'\n_START_ARTICLE_\nMobile\n_START_PARAGRAPH_\nMobile on ep\xc3\xa4vakaaseen ja herk\xc3\xa4sti muuttuvaan tasapainotilaan perustuva veistoksellinen rakennelma, jossa liike on keskeinen osatekij\xc3\xa4. Mobile on kineettisen veistoksen tyyppi, jossa tasapainotetut liikkuvat osat on ripustettu yhdeksi kokonaisuudeksi._NEWLINE_Tavallisesti mobile riippuu ja liikahtelee vapaasti, mutta se voi toimia my\xc3\xb6s s\xc3\xa4hk\xc3\xb6n avulla. Mobilen varjoilla on usein merkityst\xc3\xa4, koska ne kertaavat liikett\xc3\xa4. Mobilesta ei kuvissa saa oikeaa k\xc3\xa4sityst\xc3\xa4, koska niist\xc3\xa4 puuttuu liike.\n_START_SECTION_\nCalder ja muut mobiletaiteilijat\n_START_PARAGRAPH_\nUseimmiten mobilella tarkoitetaan erityisesti sen tyyppisi\xc3\xa4 kineettisi\xc3\xa4 veistoksia, kuin Alexander Calder teki 1930-luvun alusta l\xc3\xa4htien. Saman suuntaisia teoksia oli tehty Ven\xc3\xa4j\xc3\xa4n konstruktivismin piiriss\xc3\xa4, mutta Calder varsinaisesti antoi mobileille niiden nykyisen muodon ja teki ne tunnetuiksi. Ne my\xc3\xb6s saivat nimens\xc3\xa4 Calderin yhteydess\xc3\xa4. Marcel Duchamp k\xc3\xa4ytti mobile-sanaa Calderin kineettisist\xc3\xa4 veistoksista vuonna 1931. Sana tulee ranskan ja italian kautta latinasta._NEWLINE_Calderin taustainnoittajina toimivat Piet Mondrianin ja Joan Mir\xc3\xb3n teokset. H\xc3\xa4nen mobilensa ovat ter\xc3\xa4slangasta ja peltilevyist\xc3\xa4 tehtyj\xc3\xa4 rakennelmia, joiden osat riippuvat vapaasti ja ovat ilmavirran liikuteltavissa. Ne koostuivat kirkasv\xc3\xa4risist\xc3\xa4 abstrakteista metallilevymuodoista, jotka oli yhdistetty metallilangalla. V\xc3\xa4rien suhteen Calder suosi p\xc3\xa4\xc3\xa4v\xc3\xa4rej\xc3\xa4, etenkin punaista, ja lis\xc3\xa4ksi mustaa sek\xc3\xa4 valkoista. Osaset on kiinnitetty per\xc3\xa4kk\xc3\xa4in niin, ett\xc3\xa4 ne voivat liikkua vapaasti kukin omaan tahtiinsa ja py\xc3\xb6r\xc3\xa4hdell\xc3\xa4. Calder teki mobileitaan 1930-luvulta kuolemaansa (1976) asti._NEWLINE_Calderin ja ven\xc3\xa4l\xc3\xa4isen Aleksandr Rodtsenkon ohella my\xc3\xb6s Man Ray ja Kari Huhtamo ovat tehneet mobileita.\n_START_SECTION_\nMobilen sovelluksia\n_START_PARAGRAPH_\nMobilet ovat suosittu virike pienten lasten s\xc3\xa4ngyn yl\xc3\xa4puolella. Periaatteessa my\xc3\xb6s tuuliviirej\xc3\xa4 ja tuulikelloja voisi sanoa mobileiksi. Mobilet ovat lis\xc3\xa4ksi inspiroineet s\xc3\xa4velt\xc3\xa4ji\xc3\xa4 mobilemaisesti liikahteleviin s\xc3\xa4vellyksiin. Muun muassa Frank Zappa on sanonut Calderin mobileiden toimineen joidenkin h\xc3\xa4nen s\xc3\xa4vellystens\xc3\xa4 mallina.'